b'\n_START_ARTICLE_\nAnabaptisti\n_START_PARAGRAPH_\nAnabaptisiti ali prekr\xc5\xa1\xc4\x8devalci so pripadniki radikalnega versko-dru\xc5\xbebenega gibanja v dobi reformacije._NEWLINE_V dvajsetih letih 16. stoletja so iz\xc5\xa1li iz radikalnej\xc5\xa1ih stali\xc5\xa1\xc4\x8d nekaterih privr\xc5\xbeencev Ulricha Zwinglija. Zdru\xc5\xbeevali so se v malo\xc5\xa1tevilnih skupnostih. Zavzemali so se za uresni\xc4\x8ditev cerkve Nove zaveze na osnovi svobodne odlo\xc4\x8ditve, zasebnega razodetja. Zato so zavra\xc4\x8dali veljavnost krsta ob rojstvu in zahtevali ponovno kr\xc5\xa1\xc4\x8devanje odraslih. Strogi do sebe so zahtevali veljavnost na\xc4\x8del Svetega pisma tudi v socialnih in ekonomskih dru\xc5\xbebenih odnosih. Zagovarjali so poslu\xc5\xa1nost do oblasti, isto\xc4\x8dasno pa so odklanjali sodelovanje v dr\xc5\xbeavnih slu\xc5\xbebah in v vojski. Zagovarjali so strogo cerkveno disciplino, a so odklanjali dr\xc5\xbeavno Cerkev. Poleg Svetega pisma jim je bil vir vere tudi lastna prero\xc5\xa1ka razsvetljenost, spiritualizem. S tem so pri\xc5\xa1li v nasprotje z luteranci in reformiranimi, ki so anabaptiste preganjali kot krivoverce._NEWLINE_Nekatere skupnosti so bile tudi zelo militantne. Leta 1521 je Thomas M\xc3\xbcnzer na Sa\xc5\xa1kem zastopal na\xc4\x8dela verskega komunizma, zahteval uni\xc4\x8denje duhovni\xc5\xa1ke oblasti in posvetnih knezov ter organiziranje dru\xc5\xbebe z enakimi materialnimi mo\xc5\xbenostmi za vse ljudi. Gibanje je preraslo v kme\xc4\x8dko vstajo._NEWLINE_V letih 1534-35 so skupine anabaptistov pod vodstvom Jana Matisa in Jana B\xc3\xbckeleszoona (Leidenskega) pri\xc5\xa1le z oro\xc5\xbejem in dru\xc5\xbeinami v M\xc3\xbcnster. Skupaj z lokalnimi anabaptisti so z oro\xc5\xbejem zavzeli mestno oblast in 14 mesecev izvajali strahovlado, prepri\xc4\x8dani da pomagajo graditi bo\xc5\xbeje kraljestvo. Zagovarjali so skupnost materialnih dobrin in \xc5\xbeena (radikalni komunizem). Po porazu so razpadli v ve\xc4\x8d skupin._NEWLINE_Anabaptisti so do danes pre\xc5\xbeiveli v miroljubnih razli\xc4\x8dicah kot menoniti in baptisti.'